คาดธปท.ไม่คุมเงินทุนไหลเข้า
ฟินันซ่าคาด ธปท. ไม่ใช้นโยบายคุมเงินทุนไหลเข้า เหตุแรงไป ส่งกองทุนตราสารหนี้ขาย จ่าย 3% ต่อปี
14 มี.ค. 2556

ฟินันซ่าคาด ธปท. ไม่ใช้นโยบายคุมเงินทุนไหลเข้า เหตุแรงไป ส่งกองทุนตราสารหนี้ขาย จ่าย 3% ต่อปี
นายธีรพันธุ์ จิตตาลาน กรรมการบริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.)ฟินันซ่า กล่าวว่า คาดว่าธนาคารแห่งประเทศไทย (ธปท.) จะไม่ใช้นโยบายควบคุมเงินทุนไหลเข้าอย่างที่เคยทำในปี 2549 เพราะมองว่าผลข้างเคียงของมาตรการดังกล่าวรุนแรงมาก 
ทั้งนี้ ค่าเงินบาทที่แข็งค่าขึ้นแตะ 29.75 บาท จนมีข่าวว่าคณะกรรมการนโยบายการเงิน (กนง.) ธนาคารแห่งประเทศไทยเตรียมประชุมด่วน 
“หาก ธปท.จะใช้มาตรการควบคุมเงินทุนไหลเข้า อาจจะมีคำถามว่า ถ้า กนง.กังวลค่าเงินบาท ทำไมไม่ลดดอกเบี้ยตั้งแต่แรก แต่การแทรกแซงค่าเงินก็เป็นต้นทุนต่อ ธปท. ดังนั้นถ้าเงินทุนยังไหลเข้าต่อเนื่องแบบนี้ จะทำให้โอกาสที่ กนง.จะขึ้นดอกเบี้ยนโยบายมีความเป็นไปได้น้อยลง” นายธีรพันธุ์ กล่าว 
อย่างไรก็ตาม จากสถานการณ์แนวโน้มดอกเบี้ยนโยบายในขณะนี้ บริษัทจึงเปิดขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 1 (FAM FIPR3M1) ประมาณการผลตอบแทนที่ 3% ต่อปีสูงกว่าดอกเบี้ยเงินฝาก เปิดขายตั้งแต่วันนี้19 มี.ค. 2556 
นายธีรพันธุ์ กล่าวว่า กองทุนจะลงทุนในเงินฝากธนาคารต่างประเทศสกุลเงิน USD หรือ CNY กับธนาคาร BOC, Macao, ธนาคาร CIMB, Niaga, Indonesia หรือเงินฝากสกุลเงิน AED ธนาคาร Abu Dhabi Commercial Bank, UAE (F1) ธนาคาร Union National Bank, UAE (P1) ธนาคาร CBQ, Qatar, ตั๋วเงินหรือเงินฝากธนาคารพาณิชย์ในประเทศ ตั๋วแลกเงินบริษัท ราชธานีลิสซิ่ง ตั๋วแลกเงินบริษัท ดั๊บเบิ้ล เอ (1991) ตั๋วแลกเงินบริษัทธนบรรณ ตราสารหนี้ บริษัท บัตรกรุงไทย ตราสารหนี้ บริษัท เอเซียเสริมกิจลีสซิ่ง